**აჭარის ავტონომიური რესპუბლიკის უმაღლესი საბჭოს**

**აგრარულ და გარემოს დაცვის საკითხთა კომიტეტს**

აჭარის ავტონომიური რესპუბლიკის ტერიტორიაზე ტყის არსებული მდგომარეობის შესახებ

პროფესორი: რეზო ვასაძე

აჭარის ტყეების თანამედროვე მდგომარეობა შემდეგი მონაცემებით ხასიათდება: ტყის ფონდის საერთო ფართობი 187 825 ჰექტარს შეადგენს, აქედან აჭარის სატყეო სააგენტოს გამგებლობაშია 150 117 ჰექტარი, ხოლო 37 708 ჰექტარი უჭირავს დაცულ ტერიტორიებს, საიდანაც სახელმწიფო ნაკრძალს და აღკვეთილს უჭირავს 3890,7 ჰა., მ.შ. კინტრიშის ნაკრძალი -3108 ჰა., ქობულეთის ნაკრძალი -316,4 ჰა., ქობულეთის აღკვეთილი 466,3 ჰა.,

ეროვნული პარკებს უჭირავს - 33 438,6 ჰექტარი ფართობი, მ.შ. კინტრიშის ეროვნული პარკს-10406 ჰა., მტირალას ეროვნულ პარკს -15 698,8 ჰა., მაჭახლის ეროვნულ პარკს - 7333,8 ჰა.

1. **რამდენად დაცულია აჭარის ავტონომიური რესპუბლიკის ტერიტორიაზე არსებული ტყე?**

ზემოთ აღნიშნული სტატისტიკური მონაცემების თანახმდ აჭარის ა.რ. ტერიტორიაზე ტყის მართვას, დაცვას და მოვლა-აღდგენით სამუშაოებს ახორციელებს დაცული ტერიტორიები და სსიპ აჭარის სატყეო სააგენტო, საქართველოს კანონმდებლობით განსაზღვრული კანონისა და ნორმატიული აქტების შესაბამისად.

სსიპ აჭარის სატყეო სააგენტოსგან განსხვავებით დაცული ტერიტორიების ტყის ფართობებზე (კინტრიშის ნაკრძალი, ქობულეთის ნაკრძალი - სულ 3424 ჰა), სამეურნეო საქმიანობა, ტყის ჭრა ან სხვა სახის სამეურნეო ღონისძიებების განხორციელება (ტყის ბუნებრივი განახლება, დარგვა, გზების მშენებლობა და ა.შ.), გარდა განსაკუთრებული შემთხვევისა საქართველოს კანონმდებლობით განსაზღვრული არ არის, ამიტომ აქ, ტყეების დიდი ნაწილი ხელუხლებელია, რომელსაც შენარჩუნებული აქვს პირვანდელი სახე.

რაც შეეხება სსიპ აჭარის სატყეო სააგენტოს გამგებლობაში არსებულ ტყეებს და ეროვნული პარკებს, გასული საუკუნის 90-იან წლებში გადაჭარბებულმა უსისტემო და უკანო ჭრებმა ტყის ზოგიერთ ადგილებში გამოიწვია სატყეო სატაქსაციო მაჩვენებლების დაქვეითება, რის გამოც ტყემ ასეთ უბნებში დაკარგა ნიადაგდაცვითი და წყალმარეგულირე- ბელი ფუნქციონალური თვისებები. მართალია ყოველწლიურად სსიპ აჭარის სატყეო სააგენტო ახორციელებს ტყის აღდგენით სამუშაოებს, მაგრამ ჯერ კიდევ დიდი დრო, ფინანსები და მატერიალურ-ტექნიკური რესურსი იქნება საჭირო ტყის სრული აღდგენისათვის. მაგალითად ბეშუმის მიმდებარე ტყე ე.წ. ,,კატრიანი“, სადაც 1955 წლის ტყეთმოწყობის მასალების თანახმად, ფიჭვის ერთი სიხშირის ბალნოლოგიური თვისების მქონე ტყე იყო, დღეს ერთი ძირი ხეა დარჩენილი, ხოლო სუბალპური საზღვარი დაახლოებით 300-400 მეტრით არის დაწეული, ანალოგიურია ჩირუხი, სადაც წინა საუკუნეში დასასვენებელი საბავშვო ბანაკები იყო და სხვა ბევრი ადგილები.

თუმცა რთული გეოგრაფიული პირობების გამო, სადაც სამეურნეო საქმიანობა ვერ განხორციელდა დაახლოებით 4000 ჰექტარზე მეტი ხელუხლებელი ტყეებია სახელმწიფო ტყის ფონდში, სადაც შენარჩნებულია კოლხური ფლორა თავისი პირვანდელი სახით და სილამაზით, რომელიც მნახველის ყურადღებას იპყრობს, ასევე საინტერესოა მეცნიერული კვლევების თვალსაზრისით გოდერძის გამოქვაბულის ნამარხი ფლორა, სუბალპური საზღვრების დადგენა სხვადასხვა გეოგრაფიულ გარემოში და სხვა.

**2. რა ხელშემშლელი ფაქტორები არსებობს აჭარის ავტონომიური რესპუბლიკის ტერიტორიაზე არსებული ტყის სრულფასოვნად გამოყენებისთვის, მათ შორის, ტურისტული მიმართულებით გაძლიერების თვალსაზრისით?**

აჭარის ტყეებს (დაცული ტერიტორიები სახელწოდების შესაბამისად სხვა ფუნქციასაც ასრულებს) ძირითადში ნიადაგდაცვითი და წყალმარეგულირებელი ფუნქცია აკისრია. ჩვენ არ გვაქვს სამრეწველო ხასიათის, საექსპლოატაციო ტყე, საიდანაც შეიძლება ქვეყნის ბიუჯეტმა დიდი რაოდენობით შემოსავალი მიიღოს. თუმცა გვაქვს დიდი რაოდენობით არამერქნითი, აღდგენითი ხასიათის ერთწლიანი და მრავალწლიანი ბუნებრივი რესურსი (ხარიშუბლა, ძმერხლი, ნეგო, ყოჩივარდა, მოცვი, ასკილი, ჯონჯოლი, მაყვალი, სოჭისა და ნაძვის გირჩი და ბევრი სხვა), რომელსაც გარდა დეკორაციული და საკვები ღირებულებისა, სამკურნალო თვისებები გააჩნია და მისი წესების სრული დაცვით მოპოვებისა და გამოყენების შემთხვევაში მოგვცემს სოლიდურ ყოველწლიურ შემოსავალს, მაგრამ ჯერ-ჯერობით სახელმწიფოს კანონი ზოგიერთი სახის არამერქნითი რესურსების მოპოვებაზე და რეალიზაციაზე არ მიუღია.

ასევე მრავლადაა ტყის ისეთი ტერიტორიები, რომელიც წლის ყველა პერიოდში ტურისტისთვის და მეცნიერებისთვის საჭირო და მიმზიდველია თავისი ხედებით, მდინარეებით, ტბებით, ჩანჩქერებით, იშვიათი მარადმწვანე, ფოთოლმცვენი ხეებით, ბუჩქებით, წიწვოვანი ტყეებით, სადაც შესაძლებელია კაფე-ბარების, დასასვენებელი კოტეჯების მოწყობა, მაგრამ ჯერ-ჯერობით უგზოობის გამო ბევრგან მისვლა შეუძლებელია ან კიდევ კანონი არ იძლევა სამეურნეო საქმის განხორციელებას. (საჭიროების შემთხვევაში წარმოვადგენ სურათებს დანართის სახით)

3.**როგორ შეაფასებდით ავტონომიური რესპუბლიკის სამინისტროების, ადგილობრივ თვითმმართველობების როლს ტყის შესაძლო აღდგენის, მათი ფუქნციური დატვირთვის გამრავალფეროვნების და გაჯანსაღების პროცესში მონაწილეობის თვალსაზრისით?**

ადგილობრივი თვითმმართველოების ორგანოები ეს არის მარეგულირებელი რგოლი, სსიპ აჭარის სატყეო სააგენტოსა და მოსახლეობას შორის, სადაც ერთობლივად ხდება პრობლემური საკითხების მოგვარება: ტყის დაცვა, (ხანძრები, უნებართვო ჭრები, ცნობიერების ამაღლება), მოვლა-აღდგენის, გარემოს საკითხების რეგულირების და ა.შ.

აჭარის ა.რ. მთავრობა, სამინისტროები - სოფლის მეურნეობის, ფინანსთა და ეკონომიკის სამინისტრო, ხულოს, შუახევის, ქედის ხელვაჩაურის და ქობულეთის მერია საკრებულოები და სსიპ აჭარის სატყეო სააგენტო მუდმივ კავშირშია ერთმანეთთან, რაც შემდეგში გამოიხატება:

 სახელმწიფო მიზნობრივი პროგრამის ფარგლებში 2014-2022 წლებში 1100 ჰექტარ ფართობზე განხორციელდა ტყის ბუნებრივი განახლება აჩიჩქვნა შეღობვით;

ტყის სანიტარული მდგომარეობის გაუმჯობესების მიზნით 2020-2021-2022 წწ., ტყის მავნე მწერების ზემოქმედებით მოიჭრა, გაიქერქა, ტყიდან გამოიზიდა და უსასყიდლოდ გადაეცა ხულოსა და შუახევის მოსახლეობას 12 000 კბმ გამხმარი ხე-ტყე;

შესყიდულია რამდენიმე ერთეული მძიმე ტექნიკა, მსუბუქი ავტომანქანა, ხულოს შუახევისა და ხელვაჩაურის ტყის ტერიტორიაზე აშენდა მეტყევის სახლი კოტეჯის ტიპის;

2014-2022 წლებში ტყის სანიტარული მდგომარეობის გაჯანსაღების მიზნით შესყიდულია 10 500 ცალი მწერსაჭერი, საყრდენი ბოძი და 30 600 ცალი ფერომონი;

ქერქიჭამიებით დასახლებულ ნაძვნარ კორომებში 2014-2022 წლებში განთავსდა 30600 ცალი ფერომონიანი მწერსაჭერი და მასზე განხორციელდა მომსახურეობის მონიტორინგი;

**4. როგორ შეაფასებდით, ტყის პერსპექტივას მისი ფუქნციურად მრავლმხრივი დატვირთვის კუთხით?**

საერთაშორისო დონეზე ტყის მრავალმხვრივი დატვირთვის დიდი გამოცდილება არსებობს: რეკრეაციული, ბალნოლოგიური, კურორტოლოგიური, სპორტულ-გამაჯანსაღებელი და სხვა. ბევრ ქვეყანაში ტყე, ყველა ამ თვისებას ერთდროულად მოკლებულია, ჩვენთან კი მიუხედავად ტერიტორიის სიმცირისა ყველა ამ თვისებით დაჯილდოებულია, რაც მატერიალურ-ეკონომიური შემოსავლების ერთ-ერთ ძირითად წყაროდ შეიძლება მივიჩნიოთ.

**5. როგორ შეაფასებდით სამოქმედო მენეჯმენტ გეგმის შემუშავების აუცილებლობას ტყის მოვლა-პატრონობის, შენახვის, განაშენიანებისა და მოხმარების პროცესში?**

ტყესთან დაკავშირებული ყველა სახის მენეჯმენტ გეგმა, რომელიც ეკონომიკურად ხელსაყრელი და სოციალურად მისაღები ალტერნატივების გზით, საქართველოს გარემოსა და ქვეყნის უნიკალური ბიოლოგიური თუ კულტურული მემკვიდრეობის, ასევე ტყის მოვლა-პატრონობის, შენახვის, განაშენიანების ან მოხმარება - დაცვასთანაა დაკავშირებული, გადაწყვეტილების მიღების პროცესი საზოგადოების მონაწილეობით და სოციალური სამართლიანობის პრინციპით უნდა განხორციელდეს, რომელიც მკაცრად უნდა ექვემდებარებოდეს სახელმწიფოს კანონებს, ტყის კოდექსს, დებულებებს ნორმატიულ და სხვა აქტებს, რაც ქვეყანაში მოქმედებს, ამავდროულად კონტროლს და ზედამხედველობას უნდა ახორციელებდეს სახელმწიფო.

**6. რა დადებითი ან ნეგატიური ფაქტორები არსებობს კერძო სექტორის/ბიზნესის სათანადო ჩართულობისთვის ტყის აღდგენაში მონაწილეობის თვალსაზრისით?**

ბოლო წლებში სსიპ აჭარის სატყეო სააგენტოს და მასზე დაქვემდებარებულ სატყეო ადმინისტრაციებს, კანონით სატყეო სამეურნეო საქმიანობის (ტყის აღდგენა, ტყის მავნებელ-დაავადებების წინააღმდეგ განსახორციელებელი სამუშაოები, გზების შეკეთება - მშენებლობა და სხვა) განხორციელების უფლება არა აქვთ, რომელსაც გამრტივებული ელ. ტენდერით ახორციელებს შპს, ინდმეწარმე ან კიდევ სხვა რომელიმე კერძო სექტორი და აქედან გამომდინარე შეიძლება ვთქვათ, რომ კერძო სექტორი/ბიზნესი სათანადოდ არის ჩართული ტყის აღდგენაში, მაგრამ აქ საჭირო და აუცილებელია მათ მოეთხოვოს შესაბამისი სამუშაოს შესრულებაზე შესაბამისი ცოდნა და გამოცდილება, რადგან ხშირია შემთხვევა როცა ამა თუ იმ საქმის შესასრულებლად ტენდერში გამარჯვებულს გამოცხადებული თანხა დაჰყავს ნიზერულ მინიმუმამდე და სამუშაო ან არ სრულდება ან კიდევ უხარისხოა.

**7. რა ძირითადი მიდგომები უნდა არსებობდეს ტყის დაცვის, მოვლის, აღდგენა-განაშენიანების და ტყის რესურსებით მდგრადი სარგებლობის დაგეგმვაში?**

ტყის დაცვის, მოვლის, აღდგენა-განაშენიანების და ტყის რესურსებით მდგრადი სარგებლობის დაგეგმვა ისე უნდა ხდებოდეს, რომ შენარჩუნებული იქნეს ტყის ბიომრავალფეროვნება, პროდუქტიულობა, განახლების უნარი, სიცოცხლისუნარიანობა და შესაბამისი ეკოლოგიური, ეკონომიკური და სოციალური ფუნქციები ადგილობრივ ეროვნულ და გლობალურ დონეზე ისე, რომ ამან არ გამოიწვიოს სხვა ეკოსისტემების დარღვევა-დაზიანება. ამიტომ გადაწყვეტილების მიღებამდე უნდა განხორციელდეს მეცნიერული კვლევები, თუ რა შედეგი გვექნება შემდგომში ამა თუ იმ სამეურნეო საქმიანობის განხორციელებით.

**8. რა ინფორმაციას ფლობთ საერთაშორისო გამოცდილების ან/და ისეთი ინოვაციური მიდგომების შესახებ, რამაც შესაძლოა ხელი შეუწყოს ტყის მოვლის და შენახვის პოპულარიზაციის გაზრდას?**

ბოლო პერიოდში კლიმატის ცვლილებამ ბევრი ცოცხალი ორგანიზმი გადაშენების საფრთხის წინაშე დააყენა, რის გამოც საზღვარგარეთის ზოგიერთ ქვეყნებში შექმნილია ე.წ. ველური მცენარეების ,,სათესლე ბანკი“, რომელიც საჭიროების შემთხვევაში უზრუნველყოფს მოწყვლადი ან გადაშენების პირას არსებული მცენარის აღდგენას;

ცალკეული მავნებელი მწერის, სასარგებლო ენტომოფაგების გამრავლება გავრცელების შემთხვევაში, ან დაავადების წინააღმდეგ არსებობს ინდივიდუალური მიდგომა. ლაბორეტორიულ დონეზე მისი გენეტიკუ თვისებებიდან გამომდინარე ხდება კვლევითი სამუშაოები;

სოკოვანი დაავადებების წინააღმდეგ შტამების გამოყვანის შემთხვევაში ტარდება-PCR კვლევები დაფუძნებული მოლეკულურ ტესტირებაზე და სხვა;

**9. ტყის დაავადებებთან ბრძოლის რა მეთოდები არსებობს?**

ტყის მავნებელ - დაავადებებთან ბრძოლის სხვადასხვა მეთოდია ცნობილი: აგროტექნიკური ბრძოლის მეთოდი, ფიზიკური და მექანიკური მეთოდი, ბიოლოგიური მეთოდი, ქიმიური მეთოდი, ინტეგრირებული ბრძოლა, მცენარეთა კარანტინი.

დღეისათვის ნაკლებად იყენებენ ქიმიურ მეთოდს, ხოლო დანარჩენი მეთოდები უსაფრთხოა და გამოყენებადი. სსიპ აჭარის სატყეო სააგენტო აქტიურად გამოიყენებს ბრძოლის ბიოლოგიურ მეთოდს, მავნებელ მწერებთან ბრძოლის ინტეგრირებულ მეთოდს და ფიზიკურ-მექანიკურ მეთოდს, რამაც სერიოზული შედეგი მოიტანა.

**10. როგორ ხდება დაავადებული კორომების მოვლა და აღდგენა?**

საჭიროა კვლევითი სამუშაოების განხორციელება და ბრძოლის ღონისძიებების სწორად შერჩევა. სსიპ აჭარის სატყეო სააგენტო 2014 წლიდან ტყის მავნებელ-დაავადებების წინააღმდეგ ბრძოლის ინტეგრირებული ღონისძიებას განახორციელებს ნაძვის ქერქიჭამიას წინააღმდეგ, სადაც ერთდროულად გამოიყენებს ფერომონიან მწერსაჭერებს, ქერქიჭამიებით დასახლებული ნაძვის ქერქში ასახლებს ენტომოფაგებს, როგორიცაა: რიზოფაგუსი, ფორმიკარუსი და ქერქიჭამიების ზემოქმედებით გამხმარ ხეებს ჭრის, ამუშავებს და გამოაქვს ტყიდან.

შემდეგ ტყის აღდგენის მიზნით ხდება ჭრაგავლილი ფართობის გაწმენდა ჩახერგილობისგან, თუ საჭიროება მოითხოვს უნდა შემოიღობოს და ჩატარდეს აჩიჩქვნა.

**11. რა ფორმით არის ინფორმირებული მოსახლეობა წითელი ნუსხის მცენარეების შესახებ და თუ ხდება მათი სათანადო დაცვა?**

სახელმწიფო მიზნობრივი პროგრამის ფარგლებში, ასევე ბუნების დაცვის დღეებთან დაკავშირებით ტყის სართაშორისო დღე (21 მარტი), დედამიწის საათი (23 მარტი), დედამიწი დღე (22 აპრილი), ბიომრავალფეროვნების საერთაშორისო დღე (22 მაისი), გარემოს დაცვის საერთაშორისო დღე (5 ივნისი), მეტყევის დღე (10 ოქტომბერი), ხის დარგვის საერთაშორისო დღე (22 ოქტომბერი), 2016 წლიდან დღემდე აჭარის ადმინისტრაციების სხვადასხვა სოფლებში, სხვადასხვა სკოლებში საზოგადოებრივი თავშეყრის ადგილებში ტარდება მოსახლეობასთან შეხვედრა ცნობიერების ამაღლების მიზნით, სადაც ტარდება ლექციები ტყის პრობლემებთან დაკავშირებით მ.შ. წითელი ნუსხის მცენარეების შესახებ.